b'\n_START_ARTICLE_\nV\xc3\xa4in\xc3\xb6 Kataja\n_START_SECTION_\nHenkil\xc3\xb6historia\n_START_PARAGRAPH_\nKatajan vanhemmat olivat nimismies Kaarle Mikael Jurvelius ja Inez Maria Ahnger. H\xc3\xa4n k\xc3\xa4vi muutaman vuoden Oulun suomalaista yksityislyseota ja sen j\xc3\xa4lkeen Muhoksen  Koivikon maanviljelyskoulun.  T\xc3\xa4m\xc3\xa4n j\xc3\xa4lkeen h\xc3\xa4n viljeli tilaansa Ylitorniolla vuosina 1891\xe2\x80\x931914, joskin h\xc3\xa4n toimi jonkin aikaa my\xc3\xb6s sanomalehtimiehen\xc3\xa4 ja is\xc3\xa4ns\xc3\xa4 sairastaessa Ylitornion vt. nimismiehen\xc3\xa4 1902\xe2\x80\x931906. Kataja menehtyi syd\xc3\xa4nkohtaukseen vain 47-vuotiaana joulukuussa 1914.\n_START_SECTION_\nKirjallinen tuotanto\n_START_PARAGRAPH_\nKataja oli aikoinaan hyvin suosittu kirjailija.  H\xc3\xa4net tunnetaan Per\xc3\xa4pohjolan er\xc3\xa4maiden, luonnon, ihmisten ja kansanel\xc3\xa4m\xc3\xa4n varhaisena kuvaajana. H\xc3\xa4n kirjoitti runsaasti teoksia, joihin kuuluu niin romaaneja, novelleja kuin n\xc3\xa4ytelmi\xc3\xa4kin._NEWLINE_Katajan esikoisteoksena on aiemmin pidetty romaania Irja (1901). Todellinen esikoisteos on kuitenkin l\xc3\xb6ytynyt, sata vuotta kateissa ollut N\xc3\xa4lk\xc3\xa4talvena \xe2\x80\x93 Katovuoden kuvaus. Kirjaa on aikanaan ehditty painaakin sit\xc3\xa4 mukaa kun se ilmestyi lehden jatkoromaanina, mutta se ei tullut myyntiin. Yksi sidottu kappale l\xc3\xb6ytyi Ulvilasta kirjanker\xc3\xa4ilij\xc3\xa4n hyllyst\xc3\xa4, ja siit\xc3\xa4 otettiin uusintapainos, joka ilmestyi syyskuussa 2014. _NEWLINE_Katajan romaaneista on tehty kolme elokuvaa: Erkki Karun ohjaama Koskenlaskijan morsian (1923) ja Valentin Vaalan ohjaama Koskenlaskijan morsian (1937) sek\xc3\xa4 Teuvo Puron ohjaama Noidan kirot (1927). Koskenlaskijan morsian -kirja oli menestysteos. Sit\xc3\xa4 myytiin aikoinaan yli 50\xc2\xa0000 kappaletta. Hein\xc3\xa4rannan olympialaiset on ensimm\xc3\xa4inen suomalainen urheiluaiheinen romaani.'